અટલ બિહારી વાજપેયી કવિસહજ ઋજુહૃદયી એવા રાજકારણી હતા જેમણે રાષ્ટ્રીય રાજકારણમાં પ્રવૃત્ત હોવા છતાં પોતાની સંવેદનશીલતા જાળવી રાખી હતી. એક રાજકારણી ત્યારે જ કવિ બની શકે જ્યારે તેની અંદરનો સહાનુભૂતિવાળો માણસ જાગૃત હોય. ભારતીય રાજનીતીમાં તેમના જેવા સપૂત કદાચ અન્ય કોઈ નથી તે અફસોસની વાત છે પણ આવા વિરલા આપણા દેશને મળ્યા તે ગર્વની વાત છે. અહીં પ્રસ્તુત છે તેમની એક કવિતા જેમાં તેમણે પોતાના હ્રદયની લાગણીઓને શબ્દચિત્ર વડે રજૂ કરી છે. તે કહે છે કે, આ જીવનમાં કાંઈ મેળવ્યુ નથી અને કંઈ ગુમાવ્યું નથી. જીવન તો અનંત સફર છે અને દરેક પગલે છેતરામણું હોય છે. છતાંય તેમને જીવન સાથે કોઈ તકલીફ નથી. મૃત્યુ આવે ત્યારે જાતે જ તેનું સ્વાગત કરવાની વાત કરી અનંત સફરે જવા તૈયાર રહેવાનું હોય છે.